
Technológiai sós vizek alumíniumtartalmának spektrofotometriai mérése - Módszerfejlesztés, szedimentációs és koagulációs kísérletek

Az iparban, így a BorsodChem Zrt. kazincbarcikai telephelyén is a kősóelektrolízishez nagy mennyiségű sólére van szükség. A korszerű membráncellás technológiánál szigorú minőségi követelmények vonatkoznak a sólé tisztaságára, ahol a szennyező fémionokra felső határértéket adnak meg (10–100 ppb), ilyen fém az alumínium is.
Dolgozatomban nyomnyi mennyiségű oldott alumíniumtartalom meghatározását végeztem spektrofotometriai úton, ECR (eriokróm-cianin-R) színes komplexképző ligandum mellett. Shokrollahi és munkatársai [1] azt találták, hogy a mérés érzékenysége kationos felületaktív anyagok hozzáadásával növelhető; kísérleteinkben mi a CTAB (cetil-trimetilammónium-bromid) tenzidet alkalmaztuk. Ezen szerzők azonban csak alacsony sókoncentáció mellett vizsgálták a módszer alkalmazhatóságát, az iparban viszont tömény sólével dolgoznak, ahol a mátrixhatás már érvényesül. A különböző koncentrációjú sóoldatokban végzett, jó regressziójú kalibrációkat (R2=0,9990–0,9999) követően vizsgáltuk a savas és bázikus puffer-rendszerek (MOPS, Tris, HEPES), a pH, a hőmérséklet, az idő, a bemérési sorrend és a hullámhossz hatását is. Végeredményben a korábbi ecetsavas pufferhez képest minden vizsgált puffernél nőtt a módszer analitikai érzékenysége (3,846–4,001 ppm-1), csökkent a kimutatási- (1,8–2,0 ppb) és meghatározási határ (5,9–6,8 ppb), azonban az ecetsavas puffer alkalmazása kedvezőbb a könnyebb elérhetőség és a rövidebb mérési idő miatt (több óra helyett 15 perc) [2].
A fémszennyezők csökkentése érdekében az iparban ülepítő medencéket, szűrőket és ioncserét alkalmaznak. További kísérleteimben modellreaktorban vizsgáltam az alumínium koagulációs és szedimentációs viselkedését 60 °C-on, ahol a kifejlesztett spektrofotometriai módszerrel mértem az Al-koncentráció változását az idő és a sólé kémhatásának függvényében. Azt találtuk, hogy az alumínium 11-es pH-n ülepedik a leghatékonyabban, ahol már 1 óra elteltével 83%-kal, 0,2 ppm-re csökkent a koncentráció. A kutatás jelentőségét mutatja a témában megjelent és benyújtott Q2-es folyóiratcikkek [2][3], valamint a BorsodChemnél megvalósított ipari fejlesztések is.

